ประเทศไทยและไอร์แลนด์ พร้อมขยายความร่วมมือรอบด้าน ผลักดันส่งเสริมการศึกษาในระบบอาชีวศึกษาในเขต EEC
พลเอก ประยุทธ์ จันทร์โอชา นายกรัฐมนตรี เปิดโอกาสให้นายโจเซฟ แอนโทนี คอตเตอร์ เอกอัครราชทูตไอร์แลนด์ประจำประเทศไทย เข้าเยี่ยมคารวะ ในโอกาสเข้ารับตำแหน่ง โดยนายกรัฐมนตรี กล่าวแสดงความยินดี และรัฐบาลไทยพร้อมสนับสนุนการปฏิบัติงานของเอกอัครราชทูตฯ อย่างเต็มที่ ซึ่งเชื่อมั่นว่าด้วยประสบการณ์ที่หลากหลายของเอกอัครราชทูตฯ จะช่วยส่งเสริมความสัมพันธ์ระหว่างไทยกับไอร์แลนด์ให้ใกล้ชิดมากยิ่งขึ้น โดยไทยเห็นว่าทั้งสองประเทศยังมีศักยภาพและโอกาสที่จะขยายการค้า การลงทุนระหว่างกันได้อีกมาก         นอกจากนี้ยังชื่นชมนโยบาย Ireland’s Global Footprint 2025 มีวัตถุประสงค์เพื่อเพิ่มบทบาทที่สร้างสรรค์ของไอร์แลนด์บนเวทีโลก ซึ่งสอดคล้องกับนโยบายไทยแลนด์ 4.0 ของไทย เชื่อว่านโยบายดังกล่าวจะประสบผลสำเร็จและนำไปสู่การขยายความร่วมมือกับประเทศไทยอย่างเป็นรูปธรรมในอนาคตอันใกล้ จึงขอให้ไอร์แลนด์ศึกษาถึงโอกาสการส่งเสริมความเป็นหุ้นส่วนกับไทย ทั้งในระดับทวิภาคี อนุภูมิภาคและภูมิภาค        นายกรัฐมนตรี ยังเห็นว่า ไทยสามารถเรียนรู้จากประสบการณ์และความสำเร็จของไอร์แลนด์ ในด้านการส่งเสริมการศึกษาในระบบอาชีวศึกษา โดยทราบว่าได้พบกับมหาวิทยาลัยและสถาบันเทคโนโลยีแล้วหลายแห่ง เพื่อศึกษาความเป็นไปได้ในการส่งเสริมความร่วมมือด้านการศึกษา โดยเฉพาะในเขต EEC ซึ่งรัฐบาลพร้อมที่จะสนับสนุนอย่างเต็มที่        ด้านเอกอัครราชทูตฯ กล่าวว่าพร้อมปฏิบัติหน้าที่อย่างเต็มความสามารถเพื่อกระชับความสัมพันธ์และมิตรภาพระหว่างสองประเทศให้แน่นแฟ้นและเป็นรูปธรรมมากยิ่งขึ้น และมีแผนที่จะพบและพูดคุยกับหน่วยงานที่เกี่ยวข้อง อาทิ BOI และ EEC เพื่อกระชับความร่วมมือ และเพิ่มมูลค่าการค้าการลงทุนระหว่างกันมากยิ่งขึ้น โดยเฉพาะการส่งเสริมการศึกษาในระบบอาชีวศึกษา ที่ไอร์แลนด์มีประสบการณ์และความเชี่ยวชาญในเรื่องนี้